En flaske håndsprit for en plovmand eller mundbind, der sælges til ågerpriser.

Online-salgsplatformen DBA sætter nu en stopper for salget af varer, der kan spores tilbage til corona-pandemien.

Indtil videre gælder det håndsprit, mundbind, gær og toiletpapir.

- Vi så en ret voldsom stigning i indrykning af de varer. Til nogle ret høje priser. Vi kan ikke afvise, at der er tale om hamstring, og derfor har vi valgt at stoppe salget af blandt andet håndsprit, siger kundeservicechef Lene Kristensen fra DBA.

Stoppede salg søndag morgen

DBA er en online-salgsplatform, hvor private kan indrykke annoncer og sælge eller købe alskens varer.

Lige fra biler og campingvogne til brugte jeans og dykkerbriller.

I dag er annoncerne elektroniske, men tidligere var DBA trykt på papir og hed ‘Den Blå Avis’.

Rigmanden Karsten Ree var blandt ejerkredsen, da Den Blå Avis i 2008 blev solgt til amerikanske eBay for mere end to milliarder kroner.

Lene Kristensen oplyser, at man søndag morgen begyndte at slette annoncerne for håndsprit og mundbind.